Պանթեոնի համալսարան

Պանթեոնի համալսարան կամ «Պանթեոն» քաղաքական և հասարակագիտական գիտությունների համալսարան (հուն․՝ Πάντειον Πανεπιστήμιο Κοινωνικών και Πολιτικών Επιστημών), Աթենքի բարձրագույն կրթական հաստատություն, քաղաքագիտության և հասարակագիտության համալսարան, որը հիմնադրվել է 1927 թվականին և ի սկզբանե կոչվել է Աթենքի «Պանթեոն» քաղաքական գիությունների դպրոց։ Հունաստանի քաղաքական գիտությունների առաջին դպրոցն է և հնագույն բարձրագույն կրթական հաստատություններից հինգերորդը։ Այն Եվրոպայի քաղաքագիտական հնագույն երեք համալսարաններից մեկն է։ 80-ամյա պատմության ընթացքում համալսարանն ունեցել է 18 500 ուսանողներ։ Ներկայումս ունի մոտ 8 000 ուսանող։ Պանթեոնի համալսարանն առաջարկում է նաև որակավորման բարձրացման 13 դասընթացներ և իրենում ներառում է 3 գիտահետազոտական ինստիտուտներ, 18 գիտահետազոտական կենտրոններ և 4 լաբորատորիաներ։ Համալսարանի դասախոսներից է եղել Հունական Երրորդ հանրապետության առաջին նախագահ Միխայիլ Ստասինոպուլոսը։ Համալսարանի պրոֆեսորներից են եղել հունական աստվածաբան և քրիստոնեական փիլիսոփա Քրիստոս Յաննարասը, կինոռեժիսոր Յաննիս Սմարագդիսը, փիլիսոփա Իոաննիս Տեոդորակապուլոսը։ Պատմություն Պանթեոնի համալսարանի ստեղծագործական զարգացման պատմությունը կապված է ոչ միայն Հունաստանում բարձրագույն կրթության և սոցիալական գիտությունների զարգացման հետ, այլև երկրում լայն սոցիալական վերափոխումների հետ։ Այն հիմնադրվել է 1927 թվականին «Քաղաքական գիտությունների դպրոց» անվան տակ, շնորհիվ երկու անձանց, ովքեր սովորել են Փարիզի Քաղաքական գիտությունների ազատ դպրոցում (Sciences Po), Գեորգիոս Ֆրագոուդիսի եւ Ալեքսանդրոս Պանթոսի (1887-1930)։ Համալսարանի կենտրոնական մասնաշենքի բացումը կատարել է այդ ժամանակ Հունաստանի նախագահ Պավլոս Կունտուրիոտիսը։ Համալսարանն առաջին անգամ սկսել է գործել 1930 թվականի նոյեմբերի 18-ին 200 ուսանողով։ Ալեքսանդրոս Պանթոսն իր կարողությունը ժառանգել է դպրոցին և գումարի իրացումը վստահել է Հունաստանի վարչապետ Էլեֆթերիոս Վենիզելոսին, որն էլ ինստիտուտը դարձրել է երկրի կայուն ակադեմիական կրթօջախ։ Պանթեոսը թաղվել է դպրոցի բակում, և դպրոցը 1931 թվականին վերանվանվել է Պանթեոնի Քաղաքական գիտությունների դպրոց (Πάντειος Σχολή Πολιτικών Επιστημών)։ Ազգային կրթության նախարար Ջորջ Պապանդրեուի ներդրումը սկզբում շատ կարևոր էր դպրոցի համար. այն բաղկացած էր երկու բաժիններից` քաղաքագիտության-պատմության եւ սոցիալ-տնտեսական, իսկ ուսուցման համար նախատեսվում էր վեց ուսումնական տարի։ 1936 թվականին դպրոցը ճանաչվել է որպես «Հանրային կոմունալ ծառայությունների բարձրագույն կրթական հաստատություն», որը տրամադրում է շատ օգտակար աստիճան, իսկ 1937 թվականին այն վերածվել է «Հանրային իրավունքի իրավաբանական անձ»։ 1951 թվականին այդ երկու բաժանմունքները համապատասխանաբար վերանվանվել են քաղաքագիտության եւ հանրային կառավարման ամբիոններ, իսկ 1963 թվականից ուսումնառությունը ընդարձակվել է` դառնալով ութ ուսումնական տարի։ 1983 թվականին հունական կրթական համակարգի բարեփոխումներից հետո Պանթեոսի դպրոցը բաժանվել է երեք բաժինների` քաղաքագիտություն և միջազգային հետազոտություններ, հանրային կառավարում, սոցիոլոգիա։ 1989 թվականին դպրոցը վերանվանվել է ստանալով իր ներկայիս անունը` Սոցիալական և քաղաքական գիտությունների Պանթեոնի համալսարան, և ստեղծվել են հինգ նոր բաժիններ` Կապի և ԶԼՄ-ների, Հոգեբանության, Սոցիալական քաղաքականության և Սոցիալական մարդաբանության, Տնտեսական և տարածաշրջանային զարգացման, Իրավունքի ֆակուլտետների։ 1990-ական թվականներին թվարկած վերջին երկուսը բաժանվել են երկու ֆակուլտետների`Քաղաքագիտություն և միջազգային հետազոտությունների ֆակուլտետ, որն իր հերթին բաժանվել է ա) Քաղաքագիտության և պատմության, բ) Միջազգային եւ եվրոպական հետազոտությունների բաժինների, և Սոցիալական քաղաքականության և Սոցիալական մարդաբանության ֆակուլտետ, որն էլ իր հերթին բաժանվել է ա) Սոցիալական քաղաքականության, բ) Սոցիալական Մարդաբանության բաժինների։ Կառուցվածք Պետական կառավարում ֆակուլտետ Քաղաքագիտության և պատմության ֆակուլտետ Հոգեբանության ֆակուլտետ Հաղորդակցության, ԶԼՄ-ների և մշակույթի ֆակուլտետ Սոցիալական մարդաբանության ֆակուլտետ Տնտեսական և տարածաշրջանային զարգացման ֆակուլտետ Սոցիոլոգիայի ֆակուլտետ Միջազգային և եվրոպական հետազոտությունների ֆակուլտետ Սոցիալական քաղաքականության ֆակուլտետ Ընդհանուր իրավաբանության ֆակուլտետ Միջազգային կրթական ծրագրեր «Պանթեոն» համալսարանը մասնակցում է միջազգային կրթական հետևյալ ծրագրերին. Էռասմուս ծրագիր Լեոնարդո դա Վինչի EQUAL համայնքային նախաձեռնություն (EQUAL Community Initiative) Պատկերասրահ Ծանոթագրություններ Արտաքին հղումներ Համալսարանի պաշտոնական կայք Համալսարանի պատմություն